**POSUDOK K HABILITAČNÉMU KONANIU**

Ing. Matúša Kubáka, PhD.

Predkladaný posudok som vypracoval na základe menovania 14910-2020 zo dňa 20.08.2020 predsedom Vedeckej rady Fakulty Manažmentu Prešovskej univerzity v Prešove, prof. Ing. Róbertom Štefkom, Ph.D. V posudku sa venujem vedeckým a pedagogickým výstupom Ing. Matúša Kubáka, PhD. a jeho habilitačnej práci, za účelom posúdenia vhodnosti kandidáta Ing. Matúša Kubáka, PhD., na udelenie titulu docent v študijnom odbore 3.3.15 Manažment.

**Habilitačná práca**

Habilitačná práca Ing. Matúša Kubáka, PhD. je monotematickým dielom, v ktorom zhrnul svoje výsledky dosiahnuté v behaviorálnej ekonómii. Po úvodnom prehľade o význame behaviorálnej ekonómie a jej hlavnom nástroji, ekonomickom experimente, sa autor postupe venuje predstaveniu piatich experimentov: i) experiment s lotériou, ii) experiment s časovými preferenciami, iii) hra diktátora, iv) experiment s verejným statkom a v) experiment o tendencii ku korupčnému správaniu. Pri vyhodnocovaní experimentov je dôraz na rodové rozdiely, pričom vo viacerých prípadoch autor prichádza k záverom, že nie len že správanie sa aktérov vykazuje kognitívne odchýlky od racionality, ale že miera týchto odchýlok neraz závisí od rodu a prípadne aj iných charakteristík aktérov.

Vedenie experimentov je dôsledné a použité štatistické nástroje štandardné pre tento druh výskumu. V práci som neidentifikoval žiadne zásadné nedostatky. Možno by pomohol väčší dôraz na prínos jednotlivých experimentov pre ekonomickú vedu a aj použitie metód, ktoré sú vhodnejšie na skúmanie vzťahov medzi latentnými premennými (faktorové modely).

**Pedagogická aktivita**

Ing. Matúš Kubák, PhD. má 12 ročné pedagogické skúsenosti, ktoré nadobudol predovšetkým na Fakulte manažmentu Prešovskej univerzity v Prešove a na Ekonomickej fakulte Technickej univerzity v Košiciach. Jeho pedagogické skúsenosti sú rozsiahle a zahŕňajú: i) 12 rokov vyučovania, ii) vyše 15 rôznych predmetov, v iii) 3 jazykoch, na iv) 2 rôznych vzdelávacích inštitúciách a v) vedenie 23 bakalárskych a vi) 18 diplomových prác.

Z uvedeného je podľa mňa zrejmé, že po pedagogickej stránke bol Ing. Matúš Kubák, PhD. aktívnym univerzitným pedagógom.

**Vedecká aktivita**

 Vedecká produktivita Ing. Matúša Kubáka, PhD. vykazuje známky dostatočnej kvantity ako aj kvality publikácií. Ide najmä a impaktované publikácie, ktoré majú aj dostatočný počet citácií. Za obzvlášť pozitívne považujem, že produktivita Ing. Matúša Kubáka, PhD. nie je nárazová a vykazuje stabilné výsledky od skončenia doktorandského štúdia až po súčasnosť.

 K vedeckým aktivitám možno zaradiť členstvo vo výskumných grantoch, ako aj schopnosť uspieť v súťaži s vedeckým grantom. Ing. Matúš Kubák, PhD. v takejto súťaži nedávno uspel a je vedúcim grantu VEGA.

**Celkové zhrnutie**

Prácu Ing. Matúša Kubáka, PhD., sledujem od jeho pôsobenia ešte ako študenta na Ekonomickej Univerzite. Vo svojej práci sa venuje primárne behaviorálnej ekonómii a ekonómii zdravia. V oboch zanechal na Slovenské pomery zásadnú stopu a prispel tak k rozvoju ekonómie ako vedy na Slovensku. Ing. Matúš Kubák, PhD. viedol množstvo predmetov v troch jazykoch, viedol množstvo bakalárskych a diplomových prác, systematicky publikuje v kvalitných časopisoch, na svoje práce získava ohlas doma aj v zahraničí, taktiež preukázal schopnosť získal vedecký grant a to ma vedie k presvedčeniu, že je spôsobilý viesť doktorandov. Z týchto dôvodov Ing. Matúša Kubáka, PhD.:

„odporúčam“

na základe habilitačného konania menovať za docenta v odbore 3.3.15 Manažment.

S úctou

10. Septembra, 2020 prof. Ing. Štefan Lyócsa, PhD.